ፕ/ት ሙላቱና ጠ/ሚ ሃይለማርያም ዶ/ር ቴድሮስ የአለም ጤና ድርጅት ዋና ዳይሬክተር ሆነው በመመረጣቸው የተሰማቸውን ደስታ ገለፁ
የኢፌዴሪ ፕሬዚዳንት ዶ/ር ሙላቱ ተሾመ ዶ/ር ቴድሮስ አድሃኖም የአለም ጤና ድርጅት ዋና ዳይሬክቶሬት ሆነው በመመረጣቸው የተሰማቸውን ከፍተኛ ደስታ ገለጹ።ፕሬዝዳንቱ ለኢትዮጵያ ብሄሮች ብሄረሰቦችና ህዝቦች በሙሉ እንኳን ደስ ያላችሁ ብለዋል።አያይዘውም ምርጫው የአገራችን ህዝቦች በጋራ በመሆን ላስመዘገቡት ኢኮኖሚያዊና ማህበራዊ ለውጥ ጉልህ ማሳያ መሆኑን ነው የገለፁት።ጠቅላይ ሚኒስትር ሃይለማርያም ደሳለኝም ዶ/ር ቴድሮስ አድሃኖም የአለም ጤና ድርጅት ዋና ዳይሬክተር ሆነው በመመረጣቸው የተሰማቸውን ከፍተኛ ደስታ ገልፀዋል።ጠ/ሚ ሃይለማርያም በአገር ውስጥም ሆነ በውጭ ላሉ ኢትዮጵያውያንና ትውልደ ኢትዮጵያውያን እንዲሁም የኢትዮጵያ ወዳጆች በሙሉ እንኳን ደስ ያላችሁ ብለዋል።አቶ ሃይለማርያም የዶ/ር ቴድሮስን መመረጥ አስመልክተው ባስተላለፉት መልዕክት፣ ምርጫው ኢትዮጵያ በአለም አቀፍ ማህበረሰብ ዘንድ ያላትን ተቀባይነት ያረጋገጠ መሆኑን ነው የገለፁት።በተመሳሳይ የኢፌዲሪ የውጭ ጉዳይ ሚኒስትር ዶ/ር ወርቅነህ ገበየሁ፥ የዶ/ር ቴድሮስ አድሃኖም መመረጥ ለኢትዮጵያም ሆነ ለአፍሪካ ታላቅ ድል ነው ብለዋል።ውጤቱ ኢትዮጵያ ለረጅም ጊዜያት በዲፕሎማሲው መስክ ላስመዘገበችው ስኬት ማሳያ መሆኑን ጠቅሰዋል።ይህ ውጤት በ70 ዓመት በአለም አቀፍ የጤና ድርጅት ታሪክ የመጀመሪያው ኢትዮጵያዊም አፍሪካዊም ዳይሬክቶሬት ጄኔራል ያደርጋቸዋል።ዶ/ር ቴድሮስ የተመረጡት በድርጅቱ ውስጥ ለውጥ ማምጣት የሚችል ዋና ዳይሬክተር ያስፈልጋል የሚል አስተሳሰብ ተቀባይነት እያገኘ በመምጣቱ ሲሆን በጤናው መስክ አገራችን እንድታስመዘግብ ያስቻሉትን ከፍተኛ ውጤት በድርጅቱ ይደግማሉ ተብሎ እንደሚጠበቅ የውጭ ጉዳይ ሚኒስቴር ለፋና ብሮድካስቲንግ ኮርፖሬት በላከው መግለጫ አመልክቷል-(ኤፍ.ቢ.ሲ)።